A4-0418/96

Ψήφισμα σχετικά με την ανακοίνωση της Επιτροπής προς το Συμβούλιο όσον αφορά την ανανέωση του διαλόγου του Σαν Χοσέ μεταξύ της Ευρωπαϊκής Ένωσης και της Λατινικής Αμερικής (COM(95)0600 - C4-0102/96).

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς το Συμβούλιο COM(95)0600 - C4-0102/96,

- έχοντας υπόψη τα ψηφίσματά του, της 17ης Σεπτεμβρίου 1987 ((ΕΕ C 281 της 19.10.1987, σελ. 129)) και της 30ης Οκτωβρίου 1987 ((ΕΕ C 318 της 30.11.1987, σελ. 147)), σχετικά με τις συμφωνίες Esquipulas II,

- έχοντας υπόψη το ψήφισμά του, της 11ης Μαρτίου 1988, σχετικά με την πολιτική κατάσταση στην Κεντρική Αμερική ((ΕΕ C 94 της 11.4.1988, σελ. 185)),

- έχοντας υπόψη τη γνωμοδότησή του, της 15ης Ιουλίου 1993, σχετικά με την σύναψη συμφωνίας-πλαίσιο συνεργασίας μεταξύ της ΕΟΚ και των δημοκρατιών της Κόστα Ρίκα, του Ελ Σαλβαδόρ, της Γουατεμάλας, της Ονδούρας, της Νικαράγουας και του Παναμά ((ΕΕ C 255 της 20.9.1993, σελ. 168)),

- έχοντας υπόψη το ψήφισμά του, της 22ας Απριλίου 1994, σχετικά με τις οικονομικές και εμπορικές συνέπειες από την Κοινότητα της κατάστασης στην Κεντρική Αμερική ((ΕΕ C 128 της 9.5.1994, σελ. 455)),

- έχοντας υπόψη το ψήφισμά του, της 15ης Δεκεμβρίου 1994, σχετικά με την υποστήριξη στη διαδικασία ειρήνευσης στη Γουατεμάλα ((ΕΕ C 18 της 23.1.1995, σελ. 186)),

- έχοντας υπόψη το ψήφισμά του, της 18ης Ιουλίου 1996, σχετικά με την πρόοδο που πραγματοποιήθηκε στην ανάπτυξη της κοινής εξωτερικής πολιτικής και πολιτικής ασφάλειας» (Ιανουάριος-Δεκέμβριος 1995) ((EE C 261 της 9.9.1996, σελ. 154)),

- έχοντας υπόψη την έκθεση της Επιτροπής Εξωτερικών Υποθέσεων, Ασφάλειας και Αμυντικής Πολιτικής, καθώς και τις γνωμοδοτήσεις της Επιτροπής Εξωτερικών Οικονομικών Σχέσεων και της Επιτροπής Ανάπτυξης και Συνεργασίας (A4-0418/96),

Α. λαμβάνοντας υπόψη ότι οι πρόοδοι που πραγματοποιήθηκαν στο πλαίσιο του υπουργικού διαλόγου του Σαν Χοσέ, μεταξύ της Ευρωπαϊκής Ένωσης και της Κεντρικής Αμερικής, ο οποίος ξεκίνησε το 1984, αποτελούν μια από τις μεγαλύτερες μέχρι στιγμής επιτυχίες της κοινής εξωτερικής πολιτικής της Ευρωπαϊής Ένωσης,

Β. λαμβάνοντας υπόψη ότι, μεταξύ των επιτυχιών αυτών, στις οποίες συνέβαλε η Ευρωπαϊκή Ένωση, περιλαμβάνεται η ειρήνευση και σταθεροποίηση στη Νικαράγουα και το Ελ Σαλβαδόρ[semigr ] η συμφωνία ειρήνης στη Γουατεμάλα[semigr ] η συνέχιση της διαδικασίας περιφερειακής ενοποίησης[semigr ] η παρουσία δημοκρατικών κυβερνήσεων και η πραγματοποίηση των μεταπολιτευτικών διαδικασιών χωρίς κλυδωνισμούς[semigr ] η σταδιακή αποστρατιωτικοποίηση της κοινωνίας και η συνολική βελτίωση της κατάστασης των ανθρωπίνων δικαιωμάτων,

Γ. λαμβάνοντας υπόψη ότι, παρά τις πραγματοποιηθείσες προόδους (μακροοικονομική σταθερότητα, επάνοδος στην αναπτυξιακή πορεία, γενίκευση των δημοκρατικών καθεστώτων), οι απειλές για την ειρήνη και τη δημοκρατία συνεχίζουν να υφίστανται σε ορισμένες χώρες[semigr ] ότι οι θύλακες φτώχειας έχουν προσλάβει, σε πολλές από τις χώρες αυτές, απαράδεκτες διαστάσεις και ότι είναι σήμερα περισσότερο αναγκαίο από ποτέ να εμφυσηθούν στον πληθυσμό ελπίδες και προσδοκίες για το μέλλον,

Δ. λαμβάνοντας υπόψη ότι η Ευρωπαϊκή Ένωση πρέπει να συμβάλει στην ικανοποίηση των προσδοκιών ειρήνης και δικαιοσύνης που έχουν δημιουργηθεί στις χώρες και τους λαούς της περιοχής και να εγγυηθεί την τελική επιτυχία της σειράς ενεργειών που έχουν ήδη ξεκινήσει, χωρίς να μπορεί, σε καμία περίπτωση, να θεωρηθεί ότι η ευθύνη της Ένωσης περιορίζεται στην απλή διεξαγωγή των διαφόρων εκλογικών αναμετρήσεων,

Ε. λαμβάνοντας υπόψη ότι είναι αναγκαίο να επιτευχθούν ισόρροπες και λογικές σχέσεις μεταξύ της Ευρωπαϊκής Ένωσης και της Κεντρικής Αμερικής, από τις οποίες να διαγραφούν κάθε είδους «νόμοι του ισχυρότερου» και αρχές «δύο μέτρων και σταθμών» και οι οποίες να βασίζονται στα κάθε είδους νόμιμα συμφέροντα των δύο πλευρών,

ΣΤ. λαμβάνοντας υπόψη ότι, στο πεδίο της οικονομίας και του εμπορίου, η Συμφωνία Πλαίσιο Συνεργασίας μεταξύ της Ευρωπαϊκής Ένωσης, των χωρών που υπογράφουν το Γενικό Σύμφωνο Οικονομικής Ενοποίησης της Κεντρικής Αμερικής (Κόστα Ρίκα, Ελ Σαλβαδόρ, Γουατεμάλα, Ονδούρα και Νικαράγουα) και του Παναμά, η οποία ολοκληρώθηκε στις 22 Ιανουαρίου 1993 και υπογράφηκε στις 22 Φεβρουαρίου του 1993, αντικατοπτρίζει τη νέα περίοδο στην οποία έχουν εισέλθει οι σχέσεις μεταξύ της ΕΕ και της Λατινικής Αμερικής,

Ζ. λαμβάνοντας υπόψη ότι η συνεργασία για την ανάπτυξη με την Κεντρική Αμερική θα πρέπει να διατηρήσει τον παρόντα προσανατολισμό της, με στόχο την υποστήριξη των πλέον ευάλωτων ομάδων της κοινωνίας, καθώς και ότι απαιτείται η βελτίωση των μεθόδων της συνεργασίας, ώστε να αυξηθεί η συμμετοχή των τοπικών φορέων στη διαχείριση των προγραμμάτων, να επιταχυνθούν οι πληρωμές και να διασφαλισθεί η ισόρροπη κατανομή των επιπτώσεων στις διάφορες γεωγραφικές περιοχές,

Η. λαμβάνοντας υπόψη ότι θα πρέπει να διασφαλισθεί η αποτελεσματική λειτουργία της Μικτής Επιτροπής, ώστε η αντιμετώπιση των διαφόρων προτάσεων έργων που υποβάλλονται από τις κυβερνήσεις της περιοχής να είναι συναινετική, ο καθορισμός των προτεραιοτήτων να γίνει υπό μια περιφερειακή οπτική γωνία και να εξασφαλισθεί η συμμετοχή των κοινωνικών οργανώσεων, συνδικαλιστικών ενώσεων και ΜΚΟ που δραστηριοποιούνται στην περιοχή,

Θ. λαμβάνοντας υπόψη ότι, στην Κεντρική Αμερική, το φαινόμενο της ατιμωρησίας εκδηλώνεται κυρίως μέσω των δυσκολιών που συναντούν τα όργανα της δικαστικής εξουσίας στην προσπάθειά τους να διασφαλίσουν τα δικαιώματα των κρατουμένων από τις στρατιωτικές και αστυνομικές δυνάμεις, ή να υποχρεώσουν τα μέλη των δυνάμεων αυτών να προσέλθουν σε δίκη,

Ι. λαμβάνοντας υπόψη ότι, για μια ακόμη φορά, είναι αναγκαίο τα δημοσιονομικά μέσα να βρεθούν στο ύψος των φιλοδοξιών και ότι, παρά το σημαντικό ύψος της βοήθειας που έχει χορηγηθεί, το οικονομικό εύρος του καταλόγου στόχων και αναγκών που πρέπει να καλυφθούν κάνει απαραίτητο τον εφοδιασμό με περισσότερους πόρους,

ΙΑ. λαμβάνοντας υπόψη ότι η νέα συμφωνία πλαίσιο συνεργασίας,της 22ας Φεβρουαρίου 1993, δεν εγγυάται ένα ελάχιστο όριο πολιτικού διαλόγου σε κοινοβουλευτικό επίπεδο, ούτε προβλέπει μορφές συμμετοχής των κοινωνικών δυνάμεων,

ΙΒ. λαμβάνοντας υπόψη ότι η συμφωνία αυτή επικυρώθηκε πρόσφατα από την Κόστα Ρίκα και σύντομα θα πράξει το ίδιο και η Γουατεμάλα, γεγονός που θα επιτρέψει την ταχεία έναρξη ισχύος της, καθώς και ότι, εάν η συμφωνία αυτή δεν αναθεωρηθεί, θα μπορούσε τουλάχιστον να γίνει χρήση της εξελικτικής ρήτρας που περιέχει, ώστε να προσαρμοσθεί στις νέες απαιτήσεις της ανανεωμένης διαδικασίας διαλόγου,

ΙΓ. λαμβάνοντας υπόψη ότι θα πρέπει να εξασφαλισθεί η συμμετοχή των κοινωνικών δυνάμεων στην διαδικασία του διαλόγου, με την περιοδική διοργάνωση διασκέψεων στις οποίες θα συμμετέχουν εκπρόσωποι των οργανωμένων κοινωνικών δυνάμεων τόσο της ΕΕ, όσο και της Κεντρικής Αμερικής, με την παραχώρηση στους εκπροσώπους αυτούς του καθεστώτος του παρατηρητή στις διυπουργικές συναντήσεις και με τη διευκόλυνση της ενεργού συμμετοχής τους στα φόρουμ, τις επιτροπές και τις υποεπιτροπές κάθε τομέα, σε όλες τις φάσεις της συζήτησης, της διαπραγμάτευσης και της παρακολούθησης της διαδικασίας,

ΙΔ. λαμβάνοντας υπόψη ότι, πέραν της συμμετοχής διαφόρων άλλων κοινωνικών, λαϊκών και συνδικαλιστικών οργανώσεων, στη διαδικασία του Σαν Χοσέ θα πρέπει να υπάρχει χώρος και για τις διάφορες δομές ενοποίησης και συνεργασίας μεταξύ ΜΚΟ της Ευρώπης και της Κεντρικής Αμερικής που ήδη λειτουργούν στην πράξη (για θέματα σχετικά με το περιβάλλον, τη νεότητα, τις γυναίκες κλπ.),

1. εκφράζει την ικανοποίησή του για τα όσα έχουν επιτευχθεί μετά τη θεσμοποίηση της διαδικασίας του διαλόγου του Σαν Χοσέ, το Νοέμβριο του 1985, καθώς και την υποστήριξή του στην ενίσχυση και τον αναπροσανατολισμό του διαλόγου αυτού[semigr ]

2. πιστεύει ότι η ενίσχυση της προαναφερθείσας διαδικασίας διαλόγου αποτελεί κύριο στόχο για μια σφαιρική, συνεκτική και αυτόνομη ΚΕΠΠΑ[semigr ] ότι απαιτεί την επίδειξη υπευθυνότητας και συνοχής εκ μέρους της Ευρωπαϊκής Ένωσης και ότι, ταυτόχρονα, αποτελεί γι' αυτήν μια ηθική δέσμευση[semigr ]

3. υποστηρίζει την εντατικοποίηση και εμβάθυνση του πολιτικού διαλόγου, ιδιαίτερα σε θέματα όπως τα κοινωνικά, οι τρόποι εφαρμογής της δημοκρατικής ρήτρας, τα ανθρώπινα δικαιώματα, η αποκέντρωση, η εμπορική πολιτική και οι μακροοικονομικές πολιτικές[semigr ]

4. ζητεί την εκπόνηση ενός σφαιρικού προγράμματος δράσης της ΚΕΠΠΑ για την Κεντρική Αμερική, το οποίο να είναι συγκεκριμένο, σαφές και εφοδιασμένο με επαρκείς όρους[semigr ] επιπλέον, ζητεί να υποβάλει η Επιτροπή στο Κοινοβούλιο ένα λεπτομερές σχέδιο του πολυετούς προγράμματός της για την Κεντρική Αμερική και των συναφών ενεργειών της που θα εγγυώνται την καλύτερη χρήση των διαθέσιμων πόρων και τον αποτελεσματικό τεχνικό και δημοσιονομικό έλεγχο[semigr ]

5. επαναλαμβάνει ότι η υποστήριξη του εκδημοκρατισμού στην Κεντρική Αμερική συνεπάγεται το σεβασμό της δημοκρατίας και των ανθρωπίνων δικαιωμάτων, χωρίς την εφαρμογή «δύο μέτρων και σταθμών», και περιλαμβάνει την παρακολούθηση και στήριξη των εκλογικών διαδικασιών, την υποστήριξη φορέων και οργανώσεων που προωθούν και προασπίζονται τα ανθρώπινα δικαιώματα, την υποστήριξη των προσφύγων και των επαναπατρισθέντων, τον σεβασμό των δικαιωμάτων των εργαζομένων, την υπογραφή, εφαρμογή και πλήρη έναρξη ισχύος της Σύμβασης 169 της ΔΟΕ, του 1989, σχετικά με τους Αυτόχθονες Πληθυσμούς και τις Φυλές σε Ανεξάρτητες Χώρες, τον έλεγχο των ενόπλων δυνάμεων από την πολιτική εξουσία και τη μείωση των στρατιωτικών δαπανών με στόχο τη χρηματοδότηση της ανάπτυξης του ανθρώπινου δυναμικού[semigr ]

6. επιδοκιμάζει την υπογραφή της γενικής συμφωνίας για τη σταθερή και διαρκή ειρήνευση στη Γουατεμάλα, μεταξύ της κυβέρνησης της χώρας και του αντάρτικου κινήματος URNG[semigr ] καλεί αμφότερα τα μέρη να τηρήσουν αυστηρά τις συμφωνίες[semigr ] καλεί την Επιτροπή και το Συμβούλιο να χορηγήσουν στην εν λόγω χώρα, με την επιφύλαξη του πλήρους σεβασμού των ανθρωπίνων δικαιωμάτων, επαρκή χρηματοδοτική βοήθεια για την εξασφάλιση της επιτυχίας της ειρηνευτικής διαδικασίας, καθώς και για την ικανοποιητική επανένταξη των επαναπατρισθέντων και των ανταρτών[semigr ]

7. ζητεί από την Ευρωπαϊκή Ένωση να συμβάλει στη διαδικασία περιφερειακής ενοποίησης της Κεντρικής Αμερικής:

- με την ανταλλαγή εμπειριών για τη δημιουργία του θεσμικού πλαισίου της[semigr ]

- με την υποστήριξη του συντονισμού της πολιτικής των χωρών της περιφέρειας και της χάραξης περιφερειακής πολιτικής στους τομείς της γεωργίας και κτηνοτροφίας, της βιομηχανίας, του εμπορίου, της ενέργειας, των υπηρεσιών και των τελωνείων, η οποία θα συμβάλει στην ενσωμάτωση της περιοχής στην παγκόσμια οικονομία[semigr ]

- με την υποστήριξη των περιφερειακών αντισταθμιστικών ταμείων τα οποία επιδιώκουν τη διόρθωση των κοινωνικών ανισοτήτων που προκύπτουν κατά τη διαδικασία ολοκλήρωσης[semigr ]

- με ενέργειες που στοχεύουν στην προώθηση και στήριξη της διασυνοριακής συνεργασίας στην περιοχή, σε τομείς κοινού ενδιαφέροντος[semigr ]

8. προτρέπει όλα τα κράτη της Κεντρικής Αμερικής να εξακολουθήσουν να καταβάλλουν προσπάθειες στον τομέα της περιφερειακής ολοκλήρωσης και, προς τον σκοπό αυτό, υποστηρίζει την εφαρμογή του «Κοινωνικού Χάρτη για την Ενοποίηση της Κεντρικής Αμερικής» και τη λειτουργία του «Υποσυστήματος Κοινωνικής Ενοποίησης» που δημιουργήθηκε με απόφαση της συνόδου κορυφής στο Σαν Σαλβαδόρ, το 1995[semigr ]

9. θεωρεί απαραίτητη μια σημαντική ποιοτική και ποσοτική αύξηση των ανθρώπινων και υλικών πόρων της Επιτροπής, τόσο στην περιοχή, όσο και στις κεντρικές της υπηρεσίες και επιδοκιμάζει, στο πλαίσιο αυτό, την ίδρυση του γραφείου της αντιπροσωπείας της Επιτροπής στη Γουατεμάλα καθώς και την προσεχή δημιουργία γραφείου αντιπροσωπείας στη Νικαράγουα[semigr ]

10. αποδίδει προτεραιότητα στις ενέργειες που έχουν ως στόχους την εδραίωση του κράτους δικαίου, μέσω της δημιουργίας ανεξάρτητης δικαστικής εξουσίας η οποία θα είναι απαλλαγμένη από πιέσεις και θα μπορεί να λαμβάνει αποφάσεις και να επιβάλλει ποινές σε περίπτωση ατιμωρησίας για αδικήματα που διαπράττονται για πολιτικούς λόγους, παράλληλα με τον εκσυγχρονισμό του κράτους, την αποκέντρωση και την τοπική ανάπτυξη, την προώθηση της συνεργασίας μεταξύ των κυβερνήσεων και των κοινωνικών δυνάμεων, την προώθηση της πλήρους και ισότιμης συμμετοχής των γυναικών και την κατάργηση των νομικών, και οικονομικών διακρίσεων σε βάρος των γυναικών, την προστασία των ατόμων που ανήκουν σε αυτόχθονες πληθυσμούς και την προστασία του περιβάλλοντος, καθώς και την υλοποίηση μιας πραγματικής φορολογικής μεταρρύθμισης, η οποία θα επιτρέψει στα κράτη της περιοχής να εκπληρώσουν τις βασικές τους υποχρεώσεις σε θέματα εκπαίδευσης και υγείας[semigr ]

11. επαναλαμβάνει την αποφασιστική του υποστήριξη στον αγώνα κατά της ατιμωρησίας[semigr ] προτρέπει όλους τους κρατικούς φορείς της Κεντρικής Αμερικής να συνεργασθούν με τα δικαστικά όργανα που διερευνούν το ζήτημα[semigr ] υποστηρίζει τις προσπάθειες της Επιτροπής των Ηνωμένων Εθνών για την Εξακρίβωση της Αλήθειας με στόχο την αναχαίτιση της τάσης να χορηγούνται γενικές αμνηστίες για πολιτικά αδικήματα που έχουν διαπραχθεί πρόσφατα και αντιτάσσεται κατηγορηματικά σε οιαδήποτε μορφή ατιμωρησίας για παραβιάσεις των δικαιωμάτων του ανθρώπου[semigr ]

12. επιδοκιμάζει την παράταση του πολυετούς προγράμματος προώθησης των δικαιωμάτων του ανθρώπου στην Κεντρική Αμερική[semigr ] υποστηρίζει την εφαρμογή του κατά κύριο λόγο στα σώματα και τις δυνάμεις ασφαλείας του κράτους, στις ένοπλες δυνάμεις, στα δημόσια όργανα και στις δικαστικές υπηρεσίες[semigr ] τάσσεται υπέρ της ίδρυσης ενός μονίμου διεθνούς ποινικού δικαστηρίου που θα είναι αρμόδιο για την αντιμετώπιση του αποκρουστικού φαινομένου της ατιμωρησίας[semigr ]

13. καλεί την Επιτροπή να προσδώσει ιδιαίτερη σπουδαιότητα στην ατιμωρησία ως σοβαρότατη παραβίαση της ρήτρας για τα δικαιώματα του ανθρώπου στις συμφωνίες της ΕΕ με τρίτες χώρες και προτρέπει, στο πλαίσιο αυτό, την Επιτροπή να εκπονήσει πρόταση σχετικά με διεθνή σύμβαση κατά της ατιμωρησίας και να τη διαβιβάσει στα αρμόδια όργανα[semigr ]

14. συνιστά να υποστηριχθούν οι διαδικασίες παραχώρησης της ιδιοκτησίας και καταγραφής της γης υπέρ των συνεταιριστών και των μικροαγροτών, στο πλαίσιο μιας αγροτικής μεταρρύθμισης, καθώς και να αυξηθούν οι πόροι με προορισμό την κοινωνική πολιτική και τη βελτίωση της ποιότητας των βασικών υπηρεσιών, της υγείας και της εκπαίδευσης[semigr ]

15. προσφέρει την πλήρη υποστήριξή του στους συμπληρωματικούς περιφερειακούς μηχανισμούς που έχουν τεθεί σε λειτουργία στην Κεντρική Αμερική με αντικείμενο τον αγώνα κατά του εμπορίου ναρκωτικών και ζητεί να χορηγηθούν ιδιαίτεροι πόροι στα προγράμματα καθαρισμού από νάρκες κατά προσώπων[semigr ]

16. θεωρεί σκόπιμο η συμφωνία πλαίσιο συνεργασίας, όπως και κάθε μελλοντική συμφωνία του ίδιου τύπου, να συνοδεύεται από χρηματοδοτικό πρωτόκολλο που θα περιλαμβάνει την ουσιαστική αύξηση των πόρων που χορηγούνται στη συνεργασία με τις χώρες της Κεντρικής Αμερικής[semigr ]

17. προτείνει την επέκταση και στην Κεντρική Αμερική του νέου Συστήματος Γενικευμένων Προτιμήσεων από το οποίο επωφελούνται οι χώρες του Συμφώνου των Άνδεων, σε ότι αφορά και τα βιομηχανικά προϊόντα, καθώς και τη συμμετοχή της ΕΤΕπ (Ευρωπαϊκή Τράπεζα Επενδύσεων) και των κρατών μελών της Ευρωπαϊκής Ένωσης στην Κεντροαμερικανική Τράπεζα για την Οικονομική Ενοποίηση[semigr ] υποστηρίζει ωστόσο κατηγορηματικά την άποψη ότι τέτοιου είδους μέτρα για την προώθηση της προσανατολισμένης στις εξαγωγές γεωργίας και βιομηχανίας δεν πρέπει να προκαλέσουν την περαιτέρω συγκέντρωση γαιών και περιουσίας που θα υπονομεύσει την εξασφάλιση ειδών διατροφής στις ενδιαφερόμενες χώρες[semigr ]

18. ζητεί τη μερική τουλάχιστον παραγραφή του εξωτερικού χρέους των χωρών της Κεντρικής Αμερικής και την προσαρμογή του στις αντίστοιχες περιορισμένες δυνατότητες πληρωμής, καθώς και την απόδοση προτεραιότητας στην καταπολέμηση της φτώχειας[semigr ]

19. τονίζει την σπουδαιότητα που έχει η υποστήριξη των οικονομικών παραγόντων της περιοχής και ιδίως των μικρομεσαίων επιχειρήσεων, με στόχο την προώθηση και διαφοροποίηση των εξαγωγών και την παροχή κινήτρων για ευρωπαϊκές επενδύσεις στην Κεντρική Αμερική[semigr ]

20. προτείνει τη συμμετοχή του Ευρωπαϊκού Κοινοβουλίου και του Κεντροαμερικανικού κοινοβουλίου στις δισετήσιες υπό πλήρη σύνθεση υπουργικές συνεδριάσεις, καθώς και στις ενδιάμεσες συνεδριάσεις μεταξύ των Κεντροαμερικανών υπουργών και της τρόικα της Ευρωπαϊκής Ένωσης[semigr ]

21. καλεί τα κεντροαμερικανικά κράτη που δεν το έχουν πράξει ακόμη, να επικυρώσουν την ιδρυτική συνθήκη του Κεντροαμερικανικού Κοινοβουλίου και να συμμετάσχουν πλήρως στη λειτουργία του θεσμού αυτού[semigr ]

22. τονίζει τη σπουδαιότητα της περιφερειακής ολοκλήρωσης ως μέσου για την επίτευξη της ανάπτυξης και της ενσωμάτωσης της περιοχής στο διεθνές επίπεδο[semigr ] ζητεί να διατηρηθεί η τεχνική βοήθεια και η θεσμική υποστήριξη προς τα όργανα περιφερειακής ολοκλήρωσης της Κεντρικής Αμερικής[semigr ]

23. ζητεί την καθιέρωση ενός συμβουλευτικού φόρουμ για τις κοινωνικές δυνάμεις[semigr ] ζητεί, επίσης, να λαμβάνονται υπόψη οι προτάσεις τις οποίες διατυπώνει η Κοινωνική Πρωτοβουλία για την Ενοποίηση της Κεντρικής Αμερικής (ICIC), καθώς και να δοθεί η δυνατότητα συμμετοχής στο συμβουλευτικό αυτό φόρουμ, με κατάλληλο καθεστώς, στους κοινωνικούς φορείς οι οποίοι διεξάγουν, εδώ και πολλά χρόνια, δραστηριότητες συνεργασίας στην περιοχή και, συγκεκριμένα, στην CIFCA (Πρωτοβουλία της Κοπεγχάγης για την Κεντρική Αμερική)[semigr ]

24. συνιστά να υλοποιηθεί έμπρακτα η συμμετοχή της αστικής κοινωνίας (πολιτικές, λαϊκές, συνδικαλιστικές οργανώσεις, ΜΚΟ, κ.ά.) στο πλαίσιο του διαλόγου με τη διεξαγωγή περιοδικών διασκέψεων, με την αναγνώριση του καθεστώτος παρατηρητή στους εκπροσώπους της στις διάφορες διυπουργικές συσκέψεις και με την ενεργό συμμετοχή των εκπροσώπων αυτών σε φόρουμ, επιτροπές και υποεπιτροπές των σχετικών τομέων[semigr ]

25. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τους προέδρους του Κεντροαμερικανικού και του Λατινοαμερικανικού Κοινοβουλίου, τις κυβερνήσεις των κρατών μελών και τις κυβερνήσεις των κεντροαμερικανικών κρατών.